Vurderer å droppe kommunenes veto mot abortreservasjon

Statsminister Erna Solberg (H) åpner nå for å droppe ordningen som gjør at kommunene kan nekte leger å reservere seg mot aborthenvisning.

Statsminister Erna Solberg (H). Jean-christophe Bott

22. apr. 2014 08:42 Sist oppdatert 22. april 2014

– Jeg merker med interesse at kommunene sier de vil ha mer selvstyre, men når vi tilbyr dem det, så sier de nei, sier Erna Solberg til NRK Hordaland.

Høringsfristen til Regjeringens omstridte forslag om å la leger reservere seg mot å henvise pasienter til abort går ut om én uke, den 30. april.

En rekke kommuner har sagt nei til at leger skal kunne reservere seg, og mange er også skeptiske til punktet om at kommunestyrene står fritt til å bestemme om leger skal ha reservasjonsadgang i deres kommune.

— Bør ta ansvar

Statsminister Erna Solberg utelukker ikke at regjeringen nå vil komme kommunene i møte.

Les også: Stang kaster inn mulig løsning på reservasjonsfolken

– Dette kan godt tenkes å være en av de tingene vi bør gjøre endringer i, sier statsministeren.

— Jeg kan ikke konkludere før vi er ferdig med høringsrunden, men vårt syn er at kommunene burde ta ansvar som arbeidsgivere, uttaler Solberg til NRK.

«Ufravikelig» KrF-krav

Samarbeidspartneren KrF har vært svært negativ til at kommunene skal kunne nekte leger å reservere seg lokalt, uten en faglig begrunnelse.

— For oss er det et ufravikelig krav at den endelige løsningen sikrer en reell reservasjonsadgang der det er praktisk mulig, og at det etableres en enhetlig nasjonal standard, sa fungerende KrF-leder Dagrun Eriksen til Aftenposten i slutten av januar.

Også helseminister Bent Høie har tidligere ymtet om at den kan bli aktuelt å trekke delen av forslaget som gjør at kommunene skal kunne nekte reservasjon lokalt.

— Jeg tok et logisk utgangspunkt i at kommunene forvalter fastlegeordningen og bør bestemme dette selv. Men nå kan det virke som om det nærmest er tverrpolitisk enighet i kommunene om at man ikke ønsker dette ansvaret, sa han til Dagbladet i februar.

Ap reagerer

Torgeir Micaelsen (Ap) reagerer på uttalelsene, som han mener signaliserer at regjeringen kan være i ferd med å ta standpunkt før høringsrunden avsluttes 30. april.

– Vi kan ende i en situasjon hvor norske kommuner, som selv administrerer fastlegeordningen, kan bli påtvunget noe de åpenbart ikke ønsker. I stedet burde regjeringen trekke hele forslaget og gå tilbake til KrF for å diskutere saken på nytt, sier Aps helsepolitiske talsmann til NTB.

Behandles denne uken

NRK skriver at reservasjonssaken denne uken skal opp til politisk behandling i en rekke Høyre- og Frp-styrte kommuner, blant annet Bergen. Morten Myksvoll fra Frp ber bystyret i Bergen om å sende et tydelig signal til egen regjering.

Les også: Kommunestyrene kan stoppe reservasjonsleger

– Hvis det er et fåtall kvinner i Norge som blir rammet skeivt og urettferdig av en slik reservasjonsrett, så er det nok for meg til å gå imot den. Jeg mener allmennpraktiserende leger skal være nettopp det, sier Myksvoll. – Hvis det er et fåtall kvinner i Norge som blir rammet skeivt og urettferdig av en slik reservasjonsrett, så er det nok for meg til å gå imot den. Jeg mener allmennpraktiserende leger skal være nettopp det, sier Myksvoll.

Fakta Leger og reservasjon Dagens regelverk gir ikke fastleger mulighet til å reservere seg mot å henvise pasienter til abort.Mange steder skjer dette likevel. Ingen vet hvor mange leger som reserverer seg i dag, men det har vært antydet om lag 100.Under forhandlingene melllom den nye Høyre/Frp-regjeringen og KrF/Venstre om en samarbeidsavtale i høst, fikk KrF gjennom et eget punkt om at leger skal kunne reservere seg mot å henvise til abort. Venstre skrev ikke under på denne delen av avtalen.I januar sendte helseminister Bent Høie (H) et forslag om lovendring ut på høring.Han støttet seg i stor grad på Legeforeningens vedtak om reservasjonsmulighet.Med den nye loven vil leger kunne nekte å henvise til abort, dersom bestemte krav er innfridd.Pasientene skal få informasjon om hvilke leger som reserverer seg, og ha krav på time hos en annen lege innen neste virkedag. Leger skal ikke ha anledning til å nekte å sette inn spiral, skrive ut resept på p-piller eller lignende.'Kommunestyrene skal kunne si nei til legereservasjon i sin kommune, uten noen nærmere faglig begrunnelse. KrF har vært sterkt imot dette punktet. Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding